Pakuotės lapelis: informacija vartotojui

Lioton 1000 TV/g gelis
heparino natrio druska


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
Neišmeskite šio lapelio, nes vėl gali prireikti jį perskaityti.
Jeigu norite sužinoti daugiau arba pasitarti, kreipkitės į vaistininką.
Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
Jeigu Jūsų savijauta nepagerėjo arba net pablogėjo, kreipkitės į gydytoją.


Apie ką rašoma šiame lapelyje?

1.	Kas yra Lioton ir kam jis vartojamas
2.	Kas žinotina prieš vartojant Lioton
3.	Kaip vartoti Lioton
4.	Galimas šalutinis poveikis
5.	Kaip laikyti Lioton 
6.	Pakuotės turinys ir kita informacija

Lioton veiklioji medžiaga yra heparinas (heparino natrio druska). Jis paruoštas gelio pavidalu, tinkamu tepti odą. Vartojant pažeistoje vietoje heparinas apsaugo nuo kraujo krešulių susidarymo paviršinėse venose, gerina vietinę mikrocirkuliaciją (kraujotaką smulkiosiose kraujagyslėse) ir mažina patinimą. 

Lioton vartojamas:
 mazginio venų išsiplėtimo ir jo sukeliamų komplikacijų (kraujo krešulių susidarymo pažeistose venose esant jų sienelių uždegimui arba be jo, uždegimo šalia venų esančiuose audiniuose bei opų, susidariusių odoje virš išsiplėtusių venų) gydymui;
pažeistų venų sienelių uždegimo, pasireiškusio po chiruginių operacijų gydymui; 
dėl venų operacijos atsiradusių simptomų slopinimui (pvz., mėlynių, patinimo); 
dėl sąnarių ir raumenų traumų, sausgyslių patempimo atsirandančio patinimo ir kraujosrūvų mažinimui.

Esant poreikiui Lioton gelis vietiniam gydymui gali būti vartojamas vienas arba derinant su sisteminėmis gydymo priemonėmis.

Lioton vartoti draudžiama:
· jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Lioton:
kai yra padidėjusi kraujosrūvų tikimybė; tokiu atveju gydymas Lioton turi būti atidžiai įvertintas gydytojo;
jeigu panaudojus Lioton atsiranda alergijos (padidėjusio jautrumo) požymių ir simptomų. Tokiu atveju Lioton vartojimą reikia nutraukti nedelsiant;
jeigu yra atvirų žaizdų, iš odos kraujuoja arba yra odos infekcijos požymių plote, kurį reikia gydyti, Lioton vartoti negalima;
srityse, nepadengtose oda (pvz., lyties organų, burnos ertmės gleivinės) Lioton vartoti negalima.

Vaikams
Lioton nerekomenduojama vartoti vaikams gydyti, nes nenustatytas jo vartojimo saugumas šioje amžiaus grupėje.

Kiti vaistai ir Lioton
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Ypatingo atsargumo Jums reikia laikytis, jeigu vartojate geriamuosius antikoaguliantus (tai yra vaistus, apsaugančius nuo krešulių susidarymo). Šiais atvejais heparino vartojimas odai tepti gali sukelti kraujo krešėjimo laiko pailgėjimą.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Duomenų apie Lioton vartojimą nėštumo ar žindymo metu nėra.

Vairavimas ir mechanizmų valdymas
Lioton gebėjimo vairuoti ir valdyti mechanizmus neveikia.

Lioton sudėtyje yra metilo parahidroksibenzoato (E218), propilo parahidroksibenzoato (E216), nerolio kvapiosios medžiagos ir lavandinų eterinio aliejaus
Šio vaisto sudėtyje yra metilo parahidroksibenzoato ir propilo parahidroksibenzoato, kaip konservantų. Jie gali sukelti alerginių reakcijų, kurios gali būti uždelstos.
Šio vaisto sudėtyje yra aromatinių medžiagų , kurių sudėtyje yra citralio, citronelolio, kumarino, d-limoneno, farnezolio, geraniolio ir linalolio. Citralis, citronelolis, kumarinas, d-limonenas, farnezolis, geraniolis ir linalolis gali sukelti alerginių reakcijų.

Lioton sudėtyje yra etanolio
Kiekviename šio vaisto gelio grame  yra 233 mg alkoholio (etanolio). Etanolis gali sukelti deginimo pojūtį ant pažeistos odos.

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Gelis tepamas ant odos pažeistoje vietoje ir švelniai įtrinamas 1-3 kartus per parą. Iš tūbelės patartina išspausti 3-10 cm gelio.
Jeigu simptomai pasunkėjo arba nepalengvėjo, reikia kreiptis į gydytoją.

Ką daryti pavartojus per didelę Lioton dozę
Apie Lioton perdozavimo atvejus pranešimų negauta.

Pamiršus pavartoti Lioton
Pamiršus pasitepti Lioton, padarykite tai, kai tik atsiminsite. Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų)
alerginės reakcijos.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis)
padidėjusio jautrumo reakcijos (paraudimas, niežulys).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant tūbelės ir dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinka vartoti iki paskutinės nurodyto mėnesio dienos.
Po pirmojo tūbelės atidarymo tinka vartoti 24 savaites.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Lioton sudėtis
- Veiklioji medžiaga yra heparino natrio druska. 1 g gelio yra 1000 TV heparino natrio druskos
- Pagalbinės medžiagos: metilo parahidroksibenzoatas (E218), propilo parahidroksibenzoatas (E216), kaip konservantai, etanolis 96%, karbomeras, nerolio kvapioji medžiaga (turinti linalolio, d-limoneno, geraniolio, citralio, citronelolio ir farnesolio), lavandinų eterinis aliejus (turintis linalolio, d-limoneno, geraniolio ir kumarino), trolaminas, išgrynintas vanduo.

Lioton išvaizda ir kiekis pakuotėje
Lioton yra želė konsistencijos, beveik skaidrus, bespalvis ar lengvai gelsvokas, švelnaus aromatinio kvapo  gelis. 
Aliuminio tūbelė su polipropileno (PP) dangteliu arba aliuminio tūbelė su polietileno (PE) dangteliu, kurioje yra 30 g, 50 g arba 100 g gelio.

Gali būti tiekiamos ne visų dydžių pakuotės.
Registruotojas ir gamintojas
Registruotojas
A. Menarini Industrie Farmaceutiche Riunite s.r.l.
Via Sette Santi 3
Florence, Italija
Gamintojas
A.Menarini Manufacturing Logistics and Services s.r.l.
Via Sette Santi 3,
Florence, Italija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	UAB „BERLIN CHEMIE MENARINI BALTIC“
J.Jasinskio g. 16a, LT-03163 Vilnius
Tel. +370 5 269 19 47




Šis pakuotės lapelis paskutinį kartą peržiūrėtas 2022-06-06.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

